苏辙
饮酒过量肺疾复作
朝蒙曲尘居，夜傍糟床卧。
鼻香黍麦熟，眼乱瓶罂过。
囊中衣已空，口角涎虚堕。
啜尝未云足，盗釂恐深坐。
使君信宽仁，高会慰寒饿。
西楼适新成，明月犹半破。
拥檐青山横，拂槛流水播。
雕盘贮霜实，银盎荐秋糯。
共言文字欢，岂待红裙佐。
惟知醍醐滑，不悟颇罗大。
夜归肺增涨，晨起脾失磨。
情怀忽牢落，药铒费调和。
衰年足奇穷，一醉仍坎坷。
清尊自不恶，多病欲何奈。
闻公话少年，举白不论个。
歌吟杂嘲谑，笑语争掀簸。
平明起相视，锐气曾未挫。
达人遗形骸，驽马怀豆?。
不知逃世网，但解忧岁课。
不见独醒人，终费招魂些。